Tiivistelmä

Käynnissä on parhaillaan useita toimenpiteitä, joilla pyritään parantamaan Kreikan oikeuslaitoksen tehokkuutta ja laatua. Oikeuslaitoksen virkamiehiä koskeva laki hyväksyttiin 24. huhtikuuta 2021. Hallinto-oikeuden menettelysääntöjen laatiminen on käynnissä, mutta säännöistä ei ole vielä julkaistu luonnosta. Oikeuslaitoksen laadun parantamiseksi ollaan toteuttamassa toimenpiteitä, jotka koskevat erityisesti oikeusalan tilastojen keruuta ja erityisjaostojen perustamista tuomioistuimiin. Samoin toteutetaan sähköiseen oikeudenkäyttöön liittyviä toimenpiteitä. Haasteita on kuitenkin vielä jäljellä erityisesti digitaalisten allekirjoitusten ja sähköisen arkistoinnin kattavan käyttöönoton osalta. Tuomioistuinverkoston uudistaminen on etusijalla. Meneillään olevilla siviiliprosessin uudistuksilla olisi myönteinen vaikutus oikeudenkäyttöön, johon liittyy edelleen tehokkuushaasteita. Korkeimpia tuomarin- ja syyttäjänvirkoja koskeva valintamenetelmä herättää edelleen huolta.

Kreikka on viime vuosina käynnistänyt lukuisia korruption vastaisia uudistuksia, joita on viety eteenpäin. Parlamentin jäsenten ja ministerien syytesuojaa tarkistettiin vuoden 2019 perustuslain uudistuksen yhteydessä, ja tämän perusteella pidennettiin tutkinnan lakisääteistä määräaikaa. Joissakin korruptiotapauksissa syytesuojaa on alettu poistaa. Samalla on poistettu merkittävä este korkean tason korruptiota koskevien syytteiden nostamiselle. Jäljellä on kuitenkin vielä joitakin käytännön ongelmia, jotka liittyvät erityisesti korruption tutkintaan käytettäviin resursseihin ja viiveisiin oikeudenkäyntiasiakirjojen hallinnoinnissa. Lobbauksen sääntelyyn liittyviä lainsäädännöllisiä puutteita ei ole vielä korjattu. Myös valvonnan tehokkuudessa on edelleen merkittäviä puutteita, jotka johtuvat erityisesti sen jakautumisesta neljän valvontaelimen kesken, ja sama koskee varallisuusilmoituksia, eturistiriitoja ja puoluerahoitusta koskevien sääntöjen seurantaa. Parlamentin ja hallituksen jäsenten varallisuusilmoitukset asetetaan julkisesti saataville, mutta niitä ei julkaista koneellisesti luettavassa muodossa, eivätkä tarkastusten tuloksia ja mahdollisia rikkomuksia tai seuraamusmenettelyjä koskevat raportit ole yleisön saatavilla.

Kreikan hallitus on ehdottanut uutta lainsäädäntöä, jolla lisätään tiedotusvälineiden omistussuhteiden läpinäkyvyyttä ja niiden omistusta koskevien tietojen julkista saatavuutta. Tiedotusvälineiden sääntelyviranomaisen riippumattomuutta on vahvistettu, mutta viranomaisen taloudelliset valmiudet ovat edelleen heikot. Parhaillaan tutkittavana oleva tutkivan toimittajan murha on nostanut esiin kysymyksen toimittajien turvallisuudesta ja tarpeen parantaa heidän suojeluaan. Covid-19-pandemia on vaikuttanut kielteisesti toimittajien työoloihin, eikä käyttöön ole otettu merkittäviä toimenpiteitä, jotka tukisivat media-alaa suoraan.

Vaikka Kreikan keskinäisen valvonnan järjestelmään on tehty joitakin parannuksia, joitain ongelmia on silti vielä jäljellä. Lainsäädäntöprosessiin on kuitenkin tehty parannuksia erityisesti jatkamalla valtion toimeenpanoelimiä koskevan lain täytäntöönpanoa. Erityisaloitteilla pyritään parantamaan lainvalmisteluprosessin standardointia ja yhdenmukaisuutta, yksinkertaistamaan ja järkeistämään toimintaa sekä lisäämään avoimuutta ja oikeusvarmuutta. Kreikka ei ole covid-19-pandemian aikana julistanut hätätilaa, ja kaikki asiaankuuluvat toimenpiteet on toteutettu tavanomaisen lainsäädäntömenettelyn nojalla. Oikeusasiamiehen toimivaltuuksia vahvistettiin. Useat kansalaisjärjestöt pitävät turvapaikka-asioiden, muuttoliikkeen ja sosiaalisen osallisuuden kysymysten parissa toimivien kansalaisjärjestöjen rekisteröintijärjestelmää edelleen kyseenalaisena.